Qashqadaryoda bemordan kasallik tarixi ochish uchun 5 ming so‘m so‘ragan tibbiyot xodimi ishdan bo‘shatildi

Qashqadaryo viloyati Chiroqchi tumanida bemordan kasallik tarixi ochish uchun 5 ming so‘m so‘ragan tibbiyot xodimi ishdan bo‘shatilgan. Bu haqda viloyat sog‘liqni saqlash boshqarmasi xabar bermoqda.
Ma'lum qilinishicha, ijtimoiy tarmoqlarda Chiroqchi tumani tibbiyot birlashmasi yuqumli kasalliklar bo‘limida ro‘yxatga olish uchun 5000 so‘m talab qilishgani, bo‘limda sanitariya talablariga to‘liq rioya etilmayotgani bo‘yicha videomurojaat e'lon qilingan. Mazkur videomurojaat viloyat SSB tomonidan o‘rganib chiqilgan va tuman tibbiyot birlashmasida o‘tkazilgan yig‘ilishda muhokama qilingan.
Muhokamada aytilishicha, 2021 yil 24 iyun kuni Chiroqchi tumani tibbiyot birlashmasi yuqumli kasalliklar shifoxonasi kunduzgi muolaja feldsheri G‘.A. bemorga kasallik tarixi ochish uchun 5000 so‘m pul so‘ragani o‘z tasdig‘ini topgan. Shu sababli tuman yuqumli kasalliklar shifoxonasi bosh shifokorining 2021 yil 1 iyuldagi buyrug‘iga ko‘ra G‘. A. bilan tuzilgan mehnat shartnomasi bekor qilingan.
Qayd etilishicha, tuman tibbiyot birlashmasining yuqumli kasalliklar bo‘limida sanitariya talablariga qat'iy rioya qilinishini ta'minlash borasida tegishli chora-tadbirlar belgilangan.